Dotácie - povinné prílohy – všeobecne.

Súčasťou každej žiadosti o dotáciu sú povinné prílohy. Výnimkou sú malé dotácie z verejných zdrojov (napríklad nadácií a pod.). Je preto potrebné s nimi vopred rátať. Tu je niekoľko základných informácií o povinných prílohách.

1. preukazuje sa registrácia žiadateľa (napr. doklad o pridelení IČO, výpis z obchodného/živnostenského registra) – netýka sa obcí
2. preukazuje ekonomické pozadie žiadateľa (napr. účtovná závierka) – netýka dotácií pre začínajúcich podnikateľov
3. preukazuje sa oprávnenie na danú činnosť (napr. výpisom z obchodného registra, prípadne inými oprávneniami. Príklad: žiadosť o dotáciu na prevádzku jadrovej elektrárne bude zamietnutá z formálnych dôvodov ak ju predloží spoločnosť, ktorá podľa obchodného registra podniká v oblasti maloobchodu a veľkoobchodu, prípadne v oblasti sprostredkovania v rozsahu voľnej živnosti) – netýka sa obcí, výnimkou sú obecné právnické osoby (napr. firmy zriadené obcami/mestami)
4. preukazuje sa majetko-právny vzťah k miestu realizácie projektu (napr. LV, nájomnou zmluvou a pod.) - platí aj pri nestavebných činnostiach a nákupe technológií
5. preukazuje sa pripravenosť na stavebné činnosti (ak sú obsahom žiadosti) – podľa typu dotácií sa vyžaduje kompletná stavebná dokumentácia a právoplatné stavebné povolenie/ohlásenie drobnej stavby, prípadne je možné stavebnú dokumentáciu a stavebné povolenie doložiť v stanovenom termíne po podaní žiadosti/po schválení (v závislosti na type dotačného programu)
6. preukazuje sa schopnosť financovať projekt (napr. zmluva o úvere, indikatívny úver, uznesenie zastupiteľstva o spolufinancovaní z rozpočtu)
7. preukazuje sa vysporiadanie vzťahov so štátom (potvrdenia z daňového úradu, sociálnej poisťovne a zdravotných poisťovní, že subjekt nemá nedoplatky na povinných daniach a odvodoch).
8. v niektorých prípadoch sa dokladuje aj potvrdenie Inšpektorátu práce, že sa voči žiadateľovi nevedie konanie v súvislosti s nelegálnym zamestnávaním

V prípade konkrétnych výziev sa môžu požadovať aj ďalšie povinné prílohy, napríklad stanovisko obvodného úradu životného prostredia k projektu/posudzovanie vplyvov na životné prostredie (EIA), stanovisko miestne príslušnej ochrany prírody a krajiny, stanovisko vyššieho územného celku k projektu a pod.

Zoznam povinných príloh a termín ich predloženia (či rovno k žiadosti, alebo až neskôr na základe písomného vyzvania) je vždy súčasťou písomnej dokumentácie k výzve, prípadne je súčasťou formulára žiadosti o dotáciu.

verejne sprístupnené dielo MEDIA COELI ® podmienky: [www.mediacoeli.sk](http://www.mediacoeli.sk/detail-29-mediacoeli_Licen%C4%8Dn%C3%A1_dohoda_na_verejne_spr%C3%ADstupnen%C3%A9_diela_MEDIA_COELI_%C2%AE.html)

Váš konzultant: